São Tomé ha Príncipe - Wikipedia\nGer-stur Unidade, Disciplina, Trabalho\nKan broadel Independência total\nKêr São Tomé e 2010\n0° 20' N - 6° 44' R\n• diouzh Portugal\n12 a viz Gouere 1975\nKêr-benn São Tomé\nKêr dudetañ Água Grande\nGouarnamant Republik unvan\n• Pennmaodiern Carlos Vila Nova (2021)\nMoneiz Dobra (STD)\nGorread 964 km²\nPoblañs 197 541 (2016)\nSão Tomé ha Príncipe (São Tomé e Príncipe [sɐ̃ũ tu'mɛ i 'pɾı̃sɨpɨ] e portugaleg), ent-ofisiel Republik Demokratel São Tomé ha Príncipe, zo un enezeg hag ur Stad e Pleg-mor Ginea, a-vaez da aodoù Afrika.\nDiv enezenn bennañ zo : São Tomé ha Príncipe, 140 [[metr|km] an eil diouzh eben, ha tremen 200 km o-div diouzh aodoù Gabon. Dre ma’z eo un enezeg n’he deus harzoù douarel gant bro all ebet ; Gabon, Ginea ar C'heheder, Kameroun ha Nigeria eo ar Stadoù tostañ, war douar-bras Afrika.\nStummet eo bet an enezeg gant un aradennad menezioù-tan kozh. São Tomé, an enez vrasañ, zo tre en hanternoz d’ar c’heheder. Anvet e voe evel-se en enor da sant Tomaz, gant ergerzherien deuet eus Portugal hag a erruas dirazi da zevezh gouel ar sant.\nSão Tomé ha Príncipe eo ar Stad vihanañ (e-keñver poblañs) a zo en Afrika. Bez' ez eo ivez ar vro bortugalek vihanañ a zo er bed.\nDiv enezenn vrasañ\nSão Tomé (850 km²)\nPrincipe (142 km²),\nAn inizi bihan :\nDizoloet e voe an enezeg gant moraerien bortugalar, João de Santarém ha Pedro Escobar, etre 1469 ha 1472.\nTrevadennet e voe São Tomé adalek 1493 gant Alvaro Caminha, en doa resevet an douar-se digant roue Portugal. Príncipe a voe aloubet un nebeud bloavezhioù diwezhatoc’h, e 1500. E-kreiz ar XVIvet kantved e oa deuet an enezeg, diwar-bouez labour ar sklaved, da vezañ ar vro ma veze gounezet ar muiañ a sukr en Afrika.\nE 1876 e voe lakaet fin d’ar sklaverezh, met heñvel a-walc’h e chomas al labour evit an dud zu. En XXvet kantved e c’hoarvezas ganto meur a emsavadeg a voe mouget dre nerzh bep taol.\nGoude Dispac’h ar Jenoflez e Portugal e teuas São Tomé ha Príncipe da vezañ ur stad dizalc’h d’an 12 a viz Gouere 1975.\nGoude ar portugaleg ofisiel ez eo ar c'reoleg forro ar yezh a vez komzet gant ar brasañ niver a dud en inizi.\nAdtapet diwar « https://br.wikipedia.org/w/index.php?title=São_Tomé_ha_Príncipe&oldid=1947514 »


Accueil / À la Une / Martin McGuinness en deus roet e zilez !\nMaxime TOUZE 10 janvier 2017\nTaol-kurun e Norzh-Iwerzhon ! Martin McGuinness, unan eus an daou vinistr kentañ, en doa roet e zilez dec’h. Un enkadenn bolitikel nevez zo warnes kregiñ. Luziet a-walc’h eo ar sistem politikel e Norzh-Iwerzhon dibaoe Emglev Gwener ar Groaz. Dre ret ez eus daou vinistr kentañ, unan evit ar republikaned, unan all evit an unionourien. Arlene Foster eo ar vinistrez kentañ evit ar strollad DUP. Ma ro unan eus an daou e zilez e rank e strollad kinnig un den all dindan ur sizhun evit chom gant an hevelep gouarnamant. Ma ne vez kavet hini ebet pe ginniget hini ebet e vo roet ar galloud da Sekretour Norzh-Iwerzhon gouarnamant Londrez a ranko gervel dilennadegoù nevez.\nAbaoe sizhunvezhioù e vez goulennet digant Arlene Foster reiñ he dilez, gant republikaned Sinn Fein. Petra zo kaoz ?E 2015 he doa lañset ur programm postadurioù arc’hant evit an embregerezhioù a ziorr an energiezhioù nevezadus. Met savet fall eo bet an teuliadoù hag arc’hant foran zo bet forannet e-leizh, kantadoù a vilionoù a lurioù hervez ar c’hazetennoù norzh-iwerzhonat. Paouezet eo bet ar programm met an embregerezhioù dibabet a gendalc’ho da gaout arc’hant betek 2036. Evit ma vefe un enklask justis seder e rankfe Arlene Foster reiñ he dilez hervez Sinn Fein. Met nac’hañ groñs a ra.\nNeuze o deus divizet pennoù bras Sinn Fein kuitaat ar gouarnamant o reiñ dilez Martin McGuinness. Ne vo ket kinniget ganto un den all evit erlec’hiañ anezhañ, da lavaret eo e vo dilennadegoù kannaded nevez. N’eo ket posupl gouzout c’hoazh peur e vint na peseurt disoc’h a vo ganto. Ar pezh a zo sur eo n’eo ket laouen an darn vrasañ eus an dud gant ar reuz a zo tro-dro d’an afer forannañ arc’hant foran. Kredapl e vo lakaet ar gaoz war ar Brexit ivez hag adunvaniñ ar vro e-pad ar c’houlzad kabaliñ.\nPartager la publication "Martin McGuinness en deus roet e zilez !"


Jan Deloof - Wikipedia\nJan Deloof zo ur Flandrezad a oar brezhoneg hag en deus embannet meur a droidigezh diwar hor yezh e nederlandeg. Ganet eo bet Jan Deloof e Zwevegem d'ar 7 a viz Mae 1930. War e amzer vak en deus kenlabouret gant kelaouennoù sevenadurel eus Flandrez evel Ons Erfdeel, Septentrion, Kruispunt. Desket en deus brezhoneg ivez ha tapet en deus ar Priz Roparz Hemon e 2007, evit e droidigezhioù diwar hor yezh en e hini :\nBreizh Izel, het oude land der Kelten (1969)\nMaar nog zingt Bretanje (1969)\nBretanje is weer poëzie (1981)\nVoor een Stem in het koor (1990).\nN'em eus lec'h all ebet/Ik heb geen ander land (1998)\nLand der vaderen (2000) Ik heb geen ander land (2017)\nE 2004 e oa bet embannet gant Yoran Embanner ur geriadurig brezhoneg-nederlandeg, diwar e zorn. Ouzhpenn se en deus savet ur geriadur brezhoneg-nederlandeg brasoc'h, zo bet lakaet enlinenn war Internet :\nAdtapet diwar « https://br.wikipedia.org/w/index.php?title=Jan_Deloof&oldid=1817513 »\nKemmoù diwezhañ degaset d'ar bajenn-mañ d'an 27 Kzu 2018, da 16:05.


Emgann Midway - Wikipedia\nEmgann Midway (ミッドウェー海戦 e japaneg) a vez sellet outañ evel an emgann pouezusañ eus an Eil Brezel-bed er Meurvor Habask. Dalc'het e oa an emgann-se en aer hag war vor etre ar 4 hag ar 7 a viz Mezheven 1942, etre ar Stadoù-Unanet hag Impalaeriezh Japan, war-dro ur miz goude Emgann ar mor koural ha 6 miz goude an arsailh war Pearl Harbor a sachas ar Stadoù-Unanet en Eil brezel-bed. Trec'het e oa morlu Impalaeriezh Bro-Japan gant ar morlu amerikan en un doare diarvar pa o klask tagañ Atoll Midway, ha distrujoù bras ha padus a voe graet outi\nAr Yorktown tizhet gant un darzherez taolet gant un nijerez.\nPal ar Japaniz, dindan urzhioù an amiral Isoroku Yamamoto, evel da vare tagadenn Pearl Harbor, a oa skarzhañ ar Stadoù-Unanet eus ar Meurvor Habask evel galloud bras strategel. Dieub e vijent bet da sevel evel se o sferenn kenverz eus Azia Vras ar Reter. Soñjal a rae dezhe e vefe rediet ar Stadoù-Unanet da godianañ goude bezañ faezhet a-grenn ur wezh all.\nRaktres ar Japaned a oa sachañ an dougerien nijerezed amerikan en ur griped. Fellout a rae dezhe ivez derc'hel Atoll Midway da astenn o zachenn difenn da respont d'ar argadenn Doolittle. E soñj e oant ivez da brientiñ evel se tagadennoù en amzer da zont a-enep inizi Fiji ha Samoa.\nC'hwitañ a reas ar raktres japanat abalamour ma ne oa ket bet diawelet mat kilstourmoù an Amerikaned ha ma ne oa ket bet prientet mat a-walc'h an emgann Ouzhpenn-se, an dorrerien kod amerikan a voe gouest da lâret pegoulz hag e pelec'h e c'hoarvezfe an dagadenn, hag a roas an tu d'ar morlu amerikan, an amiral Chester Nimitz en o fenn, da sevel ur griped dezhañ e-unan diouzh e du. Pevar douger nijerezed japanat hag ul lestr-distruj galloudus a oa goueledet ha diouzh o zu ne gollas an Amerikaned nemet un douger nijerezed hag ul lestr-distruj. Goude Midway, hag Emgann an inizi Salomon, ne voe ket barrek ar raktresoù stummadur nijerien hag santieroù ar morlu da gempouezañ o kolloù an Impalaeriezh e-skoaz ar Stadoù-Unanet a greske o nerzhioù war an div dachenn dibaouez.\nAlies-kenañ e veze gwelet strategiezh Isoroku Yamamoto evit emgann Midway evel ur plañ hag a ziskoueze e rogoni. Hervez ar vurutellerien-se e oa bet aozet argad an amiral re vuan goude raid Doolittle. Met diwezhatoc'h e voe lâret gant kalz a istorourien ne oa ket ken fall-se raktres Yamamoto: ur strategiezh a eneberezh kreñv a-enep ar morlu amerikan. Yamamoto a glaske pellaat an US Navy eus inizi an impalaeriezh, a-benn kreñvaat difennoù Bro-Japan. Yamamoto a grede e oa ret kaout un trec'h kreñv war ar morlu amerikan evit ma c'hallfe ar maout mont gant ar Japaned diwezhatoc'h, pe ma c'hallfent reiñ lañs d'an divizoù diplomatek en-dro (Yamamoto oa ket a-enep mennoz ur peoc'h gwenn).\nC'hoant en doa da lakaat an Amerikaned da zont en un trap, en ur bellaat anezho eus Pearl Harbor. Pemvpet strollad listri Bro-Japan (ket ar strollad a-bezh, 2 douger-nijerezed, 5 morreder, 13 lestr-distruj ha 4 lestr-karg) a ranke mont war-zu Inizi an Aleouted, tagañ Dutch Harbor, Unalaska hag aloubiñ an inizi Kiska hag Attu.\nAn devezh goude an dagadenn-mañ, morlu Bro-Japan (4 douger-nijerezed, 2 hobregoner, 3 morreder ha 12 lestr-distruj) en dije taget ha distrujet an aerlu amerikan e Midway. Goude bezañ bet trec'het an aerlu, Yamamoto en dije kaset an eil lu (1 douger-nijerezed, 2 hobregoner, 10 morreder, 21 lestr-distrujer ha 11 lestr-karg) ha 5000 soudard a-benn aloubiñ atoll Midway ha skarzañ ar Marines. Ur wech Midway tapet, an dougerioù-nijerezed amerikan o dije ranket kilañ e-barzh an trap aozet gant ar Japaned e lec'h ma vijent bet gortozet ganto evit bezañ distrujet. Goude an emgann, ar c'hentañ lu (1 douger-nijerezed, 3 morreder ha 13 destroyer) gant elfennoù eus an eil lu o dije ranket distrujañ tachennoù harzerezh diwezhañ an Amerikaned e barzh ar Meurvor Habask.\nYamamamoto en doa raktreset kas ur garg (badezet ar garg K) a-benn lec'hiañ a-vat tachenn strollañ al lu amerikan hag anavezout fiñvadennoù an douger-nijerezed en-dro da Bearl Harbor. Hag aozet en deus ur stollad listri-spluj a heulie an dougerioù-nijerezed amerikan en-dro da Vidway. Ar strategiezh hag he fleustradenn a oa aozet hag adaozet e-pad pell. Ar Japaned o doa kaset 79 lestr hag an Amerikaned 26. Ne oa nemet nerzhioù an aerlu hag al listri-spluj hag a oa damgevatal.\nMet Yamamoto n'en doa ket soñjet e ouie an Amerikaned tout e strategiezh : kavet o doa un doare da dreiñ kemennoù sekred ha kuzh an arme impalaerel. Evel-se, an amiral Chester Nimitz, hag a oa e penn morlu amerikan ar Meurvor Habask, en deus lakaet e plas un trap spontus ivez a-benn trec'hiñ Yamamoto. Ul lestr-distruj amerikan en deus harzet pourvezadur ar garg K. E giz-se, Yamamoto n'en eus ket gellet kas da benn ar garg-mañ, nullaet eo bet ha n'en deus ket gellet gouzout ma oa c'hoazh morlu amerikan ar meurvor Habask e Pearl Harbor. Nimitz a gasas e dougerien-nijerezed e Midway, evit kaout un nerzh div wech galloudusoc'h ha herzel listri-spluj Yamamoto a erruas re ziwezhat. Kuzhet, an Amerikaned a c'hortoze tagadenn ar Japaned (an hini a ranke distruj an aerlu amerikan). An Amerikaned n'o deus ket dalc'het kont eus tagadenn ar Japaned war an inizi Aleoutian (un dagadenn savet dreist-holl evit sachañ evezh an Amerikaned) hag un nebeut devezhioù a-raok an dagadenn, d'ar 4 a viz Even 1942 e tistrujas an amiral Nimitz ar pevar douger-nijerezed japanat pa oant ar gwanañ, a-raok ma vefent prest da argadiñ an aerlu.\nAn Hiryu, ul lestr japanat, o teviñ gant e nerzhioù dasparzhet ha gwanaet, Yamamoto ne zeuas ket a-benn da enebiñ ouzh an Amerikaned. Nimitz a gasas e nerzhioù war-zu ar reter end-ro a-benn nompas bezañ paket en un argad diouzh an noz. An amiral japanat a gomprenas en doa kollet an emgann hag e tivizas chom hep aloubiñ Midway ha distreiñ en a-dreñv.\nAn darvoud-mañ a zo pouezus-kenañ e-barzh istor brezel ar Meurvor Habask: an dreistelezh japanat er Meurvor Habask a grogas da vont da get, war-dro c'hwec'h miz goude Pearl Harbor, evel ma oa bet rakwelet gant Yamamoto. Goude-se, kalz a dud o deus pismiget diwar-benn strategiezh Yamamoto, met hep derc'hel kont eus holl elfennoù an emgann. Met arabat ankounac'hat, marteze, ne vije ket bet gounezet an emgann gant an Amerikaned ma ne vijent ket deuet a-benn da gomprenn kemennadoù ar Japaned. Ma vije aet an an trec'h gant Yamamoto, an dra-se en dije kemmet sur a-walc'h mont en-dro ar brezel: ar Japaned o dije gellet astenn o zachenn war-zu Hawaii, Haiti hag aodoù reter ar Stadoù-Unanet (hep netra evit o difenn!). An trec'h-mañ en dije astennet padelezh ar brezel, pe, marteze met gant darvoudoù all en e dro, lakaet nerzhioù an Ahel da gaout an trec'h.\n↑ Battle of Midway: June 4–7,1942. Naval History & Heritage Command (27 a viz Ebrel 2005). Kavet : 20 a viz C'hwevrer 2009. "...considered the decisive battle of the war in the Pacific."\n↑ A Brief History of Aircraft Carriers: Battle of Midway. U.S. Navy (2007). Diellet e the original on 12 a viz Gouere 2007. Kavet : 12 a viz Gouere 2007.\n↑ Parshall and Tully, Shattered Sword, p. 33; Peattie & Evans, Kaigun(Daveoù a vank)\n↑ H.P. Willmott, Barrier and the Javelin; Lundstrom, First South Pacific Campaign; Parshall and Tully, Shattered Sword, pp. 19–38.\n↑ Parshall and Tully, Shattered Sword, pp. 416–419.\nAdtapet diwar « https://br.wikipedia.org/w/index.php?title=Emgann_Midway&oldid=1900771 »\nDernière modification le 18 Ebr 2021, à 17:07\nKemmoù diwezhañ degaset d'ar bajenn-mañ d'an 18 Ebr 2021, da 17:07.


Ar rakgerioù / Les préfixes - Brezhoneg Bro-Vear\nAccueil du forum Ar pennadoù yezhadur\nAr rakgerioù / Les préfixes\nLes articles de grammaire\nMessage par Tangi » 12 juin 2021, 15:14\nSell aze ar pennad :\nhttps://www.brezhonegbrovear.bzh/yezhad ... z_20190929\nRe: Ar rakgerioù / Les préfixes\nMessage par Tangi » 12 juin 2021, 15:17\nBezañ zo un poent drol a-walc'h, seblantout a ra posubl kaout ad asambles gant en em. Espliket eo amañ :\nDegouezhet a ra un dra kurius a-walc’h pa eo kat ar rakger ad- da vezañ lakaet dirak an anaforenn en em :\ngoude ad-en em reunisañ a vez start : goudé had nõn réunisã vé start\nad-en em gavet eo : hadnõn gad ê\nEvit ar poent 'meump ket 'met daou skwer. Re nebeud c'hoazh evit bezañ sur...\nMessage par Tangi » 12 juin 2021, 15:19\nSell ar pezh 'deus skrivet Melani Jouitto dimp war ar poent-se :\nGwelout a ran war bajenn ar rakgerioù e larit ad- a c'hell en em gav araok ar c'hlitik en em. Iskisaat tra a vefe a fed yezhadur peogwir an deveradur diabarzh eus ar gerioù a zo sañset arruout araok ma fiñfve ar c'hlitikoù evel en em er frasenn.\nEr frasenn a roit, daoust ha ne c'hellfe ket kentoc'h bezañ avat?\nhag ur wech aet eu... tout war an tu-gin evel e vez lâret eu... goude ad en em reunisañ a vez start\nNe laran ket ad- zo dibosupl aze, mard eo ze eo ze, hag interesant e vo da studiañ. Met ken souezhus eo ma c'houllfe muioc'h a skouerioù, ha marteze ur protokol bihan goulennata war se.\nad en em gavet eo a seblant din ur skouer vat, met daoust hag e vefe ad-[en em] gavet eo? ad-[en em gavet] eo? ad-[en em gavet eo]?\nSell aze ma respont :\nUr poent yezhadur drol an hini eo hañ kwida ?\nEvit ar frazenn gentañ :\nag ur wech aet eu... tout war an tu-gin evel e vez lâret eu... goude ad en em reunisañ a vez start\nAvat a c'hallfe bezañ, ya. Ar memes distagadur 'neuint o-daou : [hat]. Koulskoude, sal vu e selaouan ar frazenn-se sal vu e soñjan eo ar rakger ad. Pouez-mouezhiet eo re greñv evit ma vefe avat, ha kavet a ran eo muioc'h staget deus en em. Se eo ma soñj, met posubl eo ivez en em drompfen.\nRet din goull o soñj gant ur c'hamarad pe daou.\ndaoust hag e vefe ad-[en em] gavet eo? ad-[en em gavet] eo? ad-[en em gavet eo]?\nDa c'hoût eo din. Evit an distagadur, 'ba ma soñj e oa bet lâret evel-henn : [ˌhadnɔ̃n ˈgɑːd e̞]. Da lâret eo pouez-mouezh skañv war ad- ha pouez-mouezh kreñv war gavet. N'onn ket hag-eñ e welit ur respont bennaket gant se ?\nAr protokol a c'hallfe bezañ hemañ : propoziñ ar rakger ad- dirak en em evit a-bep-sort verboù...\nMessage par Tangi » 13 juillet 2021, 11:49\nEil tra da notenniñ gant ad-.\nSklaer din e vez taolmouezhiet adgraet war ar silabenn diwezhañ.\nGeriadur Favereau en-linenn a lâr ar memes tra :\nADGRAET /ad'grɛd\_t/ & /had'gèd\_t/\nPetra zo kaoz da se 'ta ? Gerioù all evel-se a vefe ?\nMessage par Tangi » 20 septembre 2021, 21:31\nFrazenn serret nevez zo gant ad-en em gavet klevet sklaer :\nah ya ! sell aze ! ac‘hanta, se a ra plijadur d’an nen... ad-en em gavet un tamm, hein ? da adkomz deus lec’h e oas\nah oui ! voilà ! eh bien, ça fait plaisir... de se retrouver un peu [dans le passé], hein ? pour reparler de là où tu étais\n[a ˌjɑ - ˌsɛl ˈɑˑe̞ - ˌhɑ̃nta ˌze ɹa pliˈʒɑːdyɹ də ˈneːn - ˌhadnɔ̃n ˈgɑˑt ˌtɑ̃m - ɛ̃ - də ˈhɑtkɔ̃mz dœz ˈle̞x was]\nRevenir vers « Ar pennadoù yezhadur »


Ar roc’h lenverez - Wikimammenn\nTi moulerez Sant-Gwilherm, 1909 (p. 157-160)\n◄ Oan ar Mabig Jezuz Ar roc’h lenverez Park ar burzud ►\nPenaos bennak edo ar vuez ganto, ar re goz a gendalc’he da doui e oa maro ar vaouez geaz gant an naon hag an diouer a bep tra, red d’ezi gouzanvi a-berz he fried. Setu ma chome Ivonig e-unan gant Lanig, a yoa henvel kaer oc’h e vamm.\nBazatet bemdez gant e dad, hep eun tamm kreun da lakaat etre e zent, ar c’heaz a gemeras an tec’h eun dervez a oe, hep m’en divije den gouezet, abaoue, petra oa deut da veza. Neuze eo, pa welas edo an hu warnan, e teuas Ivonig da zevel e lochen war c’horre an teven.\nAr bloaveziou a dremenas o tigas d’ar besketaerien levenez ha glac’har bep eil dro. Ivonig hepken a gendalc’he da veza didrous, eürus bepred, evel pa vije difennet gant eur wrac’h bennak, gant eur galloud kuzet, diaoulek marteze, a zigase d’ezan nerz, yec’hed ha kalz pesked. Deuet e oa an dud da lavaret edo an diaoul e-unan o teurel evez war ar paotr piz, o rei d’ezan kement a c’hoantea er bed-ma. Paotred ar zabat, an hoperien noz, ar c’horred, ar c’hannerezed-noz ha kement viltanz a zo a deue, eme an dud, da goroll en dro da di Ivonig ha da zerc’hel kompagnunez d’ezan.\nTud chomet divezad war an teven o doa gwelet eno traou souezus, gwasoc’h ’zo ! traou heuzus ha mezus, na gredent koms anezo nemet goude beza great sin ar groaz n’ousped gwech.\nAn aotrou person, tad holl dud e barrez, evel m’eo han vet ganeomp, mantret gant kement a gleve, a glaskas distrei war an hent mat an danvad dianket. Ne oe ket selaouet nemeur.\n« Dilez da vuez fall, Ivonig, eme ar person : Distro ouz an Doue a ankounac’hao da bec’hejou, ma teuez davetan a greiz kalon ha ma roez da c’her e reni hiviziken eur vuez gristen. »\n— « It gant hoc’h hent. N’ez eus Doue ebet ! a hopas an den difeiz. It prim ac’halen, ha n’ankounac’haït ket e lavaran d’eoc’h brema e taolin ac’hanoc’h en aod eus gorre an teven ma, ma tigouez c’hoaz ganeoc’h dont betek ama. »\nAn aotrou person a ziskennas en eur ouela.\nHogen, setu eun dervez eur gorventen eus ar re vrasa o tont eus ar c’huz-heol. Ar mor pennfollet a deue da lipat betek gorre an teven, o koueza goude-ze war ar reier en eur ober eun trouz spontus. Al luc’hed a yea hag a deue dre an oabl, o treuzi ar meneziou koabr du, hag e kleved goude tarsiou kurun a lakae da grena an hardisa pesketaerien. Pep tra a zeblante beza dirollet hag a yoa evel dare da drei ar bed-holl war an tu gin.\nAr bagou, a drugare Doue, a yoa digouezet e poent. Ne vanke hini ebet. An holl besketaerien ivez a yoa er gwasked. N’oa den eta war an aod, o veza n’edod war c’hed eus merdead ebet chomet divezat ha tapet gant ar gorventen.\nKristen ebet war an teven ; kroazet e ziouvreac’h gantan hag azezet e toull eur roc’h, Ivonig hepken a zelle dizeblant ouz ar mor kounnaret.\nSetu, en eun taol, ma klever klemmou truezus Beza ez eus du-ze, pell, pell, unan bennak o c’hervel eus e holl nerz. Klevet mat a reer, en despet da drouz spontus ar mor o freuzi war ar reier. Ivonig a zav soun en e zav : e lagad, boaz oc’h ar mor, a wel eur vag en dremwel. Ar vag-se ken dister a ra lammou souezus, a-wechou war c’horre ar gwagennou, a wechou-all e strad islonkou doun divent, dare atao da veza goloet.\nIvonig a azez a-nevez oc’h ober eur mousc’hoarz :\n— « Unan nebeutoc’h da vont da besketa », eme ar paotr koz digalon.\n— « Da vab eo, Ivonig a zo oc’h da c’hervel ! » a lavaras eur vouez.\n— « Ya da ! Piou a zo ama o koms ouzin ? »\n— « Hast buan, Ivonig, mar ’peus c’hoant da zavetei da vab ! » eme c’hoaz ar vouez.\n— « N’em eus mab ebet… »\n— « Ra vezi eta milliget, den fall ! »\nHa raktal an teven a-bez a oe sklerijennet gant eul luc’heden dispar.\nHag eun eal neuze, skedus evel an heol, eur pez kleze en e zourn, a deuas d’en em ziskouez da Ivonig, a grene en dro ma evel eur bern deliou. Hag an eal a lavaras :\n« Den koz, an Aotrou a zo deuet da skuiza o welet da galon ken kalet. Kredet en doa e vije deuet da voukaat gant an darvoud-ma, hag ez pije goude troet kein d’az tizursiou. N’ac’h eus karet morse na da Zoue, na da wreg na da vab, na den. Lakaet ec’h eus da holl garantez er madou vil a dremen gant ar vuez. Karget oun gant Doue da zi gas kelou d’it eus e varnedigez. Da ene a deuio dre ama da huanadi, endro d’ar roc’h-ma, bep tro ma kouezo ar gorventen war aochou Breiz. »\nPa en em zav ar tarsiou, pa c’houez an avel viz, e klever ar Roc’h o ouela, oc’h huanadi keit ha ma pad ar gorventen.\nSetu perak, eme an hini a gonte d’in an dra-ma n’eus, nag e Konk na wardro, den piz na den digalon ebet.\nAdtapet diwar « https://br.wikisource.org/w/index.php?title=Ar_roc’h_lenverez&oldid=158030 »\nKemmoù diwezhañ degaset d'ar bajenn-mañ d'an 8 Ebr 2020, da 09:54.


Ngazidja - Wikipedia\n(Adkaset eus Grande Comore)\nNgazidja e Komorez\nNgazidja, pe Grande Comore, eo enezenn vrasañ Komorez. E-pad kantvedoù e oa rannet an enez e meur a sultanelezh anvet Bambao, Itsandra, Mitsamihuli, Bajini, Hambu, Washili, Hamahame, Mbude, Hamvu ha LaDombe. E 1886, sultan Bambao, Saidi Ali ibn Saidi Omar, a zeuas a-benn da unaniñ ar sultanelezhioù-se da vont d'ober stad Ngazidja. Er bloavezh-se end-eeun e voe lakaet an enez dindan beli Frañs, hag e 1893 e voe kaset Saidi Ali d'an harlu. E 1911 e voe staget an enez da vat ouzh Frañs.\nE 1975 e voe savet stad Komorez gant inizi Ngazidja, Nzwani (Anjouan) ha Mwali; enez Mahoré (Mayotte) a chome e dalc'h Bro-C'hall. Er bloavezhioù 1990 e voe rannet ar stad, gant inizi Nzwani ha Mwali o tispartiañ diouzh Ngazidja. Ne chome nemet an enez vrasañ e dalc'h ar stad kreiz. E 2002, avat, e oa bet adunanet Ngazidja gant an inizi all, dindan ur vonreizh nevez. E 2008, adarre, he deus klasket Nzwani mont diouzh he zu, met adstaget eo bet ouzh ar peurrest eus ar stad, gant an arme.\nAdtapet diwar « https://br.wikipedia.org/w/index.php?title=Ngazidja&oldid=1474180 »\nDernière modification le 4 Ebr 2013, à 19:29\nKemmoù diwezhañ degaset d'ar bajenn-mañ d'an 4 Ebr 2013, da 19:29.


Douar Nutca - Wikipedia\nDouar Nutca a voe danvez un tabut etre Spagn ha Breizh-Veur en XVIIIvet kantved\nSan Lorenzo de Nutca a oa anv ur vro a-hed aod kornok Norzhamerika, anezhi inizi Nutca, Quadra ha Vancouver, Flores ha re all eus Strizh-mor Georgia, hag ivez al Lower Mainland, er British Columbia, hag an hanter eus ar broviñs kanadian-se ; hag ouzhpenn stad Washington, ha stadoù Oregon, Idaho, izeldirioù Montana ha Wyoming e SUA. Gouarnet e oa adal kêr Vec'hiko eus 1789 betek 1795, pa voe lakaet e Besrouantelezh Spagn Nevez.\nE 1789 e stagas ar Spagnoled, dindan Esteban José Martínez, da sevel Kreñvlec'h San Miguel e pleg-mor Nutca, en Enez Vancouver. Dalc'het e voe ar c'hreñvlec'h gant soudarded eus Katalonia adal 1791 betek 1795 pa voe dilezet.\nEno e voe degemeret ar beajour-tresour Sigismund Bacstrom gant pennoù ar c'hreñvlec'h e-pad un toullad mizioù en 1792-93.\nKreñvlec'h spagnol San Miguel, San Lorenzo de Nutca. (Treset gant Sigismund Bacstrom e 1793)\nTier e Douar Nutca. Beajoù ar C'habiten Cook, 1790\nAdtapet diwar « https://br.wikipedia.org/w/index.php?title=Douar_Nutca&oldid=1981584 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Frank O'Rourke), page 4 (KildareStreet.com)\nResults 61-80 of 836,530 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Frank O'Rourke)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Frank O'Rourke)


Saskia van Uylenburgh - Wikipedia\nSaskia poltredet evel Flora.\nTi Rembrandt, Jodenbreestraat, Amsterdam.\nPoltred Saskia e 1643. Bloaz goude he marv enta.\nSaskia van Uylenburgh (2 a viz Eost, 1612 - 14 a viz Mezheven, 1642) a oa pried al livour izelvroat Rembrandt van Rijn, ha patrom un toullad mat eus e daolennoù ha tresadennoù.\nGanet e oa e Leeuwarden, e Bro-Friz. Eizhvet ha diwezhañ bugel Rombertus van Uylenburgh, e oa. Alvokad a renk uhel ha bourkmestr e oa he zad, ha diazezer skol-veur Franeker. Mervel a reas he mamm, Sjoukje Ozinga, pa oa 12 vloaz, hag he zad 5 bloaz war he lerc'h.\nE 1625 e tegouezhas he c'henderv Hendrick van Uylenburgh eus Polonia da Amsterdam. Livour ha marc'hadour taolennoù e oa, ha dre e hanterouriezh eo e reas anaoudegezh gant danvez he fried, Rembrandt.\nEureudet e voent d'an 22 a viz Mezheven 1634 e Het Bildt, e-lec'h ma oa bet savet Saskia gant he c'hoar Hiskje hag he breur-kaer Gerard van Loo. Ur c'hoar all dezhi, Antje, a varvas en yaouank. War-lerc'h an obidoù e sikouras Saskia he breur-kaer, Johannes Maccovius, ur c'helenner polonat a gelenne doueoniezh e Franeker. Berzh a reas Rembrandt ha gounit a reas un tamm brav a arc'hant, ma tilojas da vont da chom d'un ti bras er Jodenbreestraat e 1639, tostik da ziskouezva he c'henderv er c'harter yuzev, ma emañ Mirdi Rembrandt hiziv. Tri eus o bugale a varvas e berramzer goude bout ganet. D'an 22 a viz Gwengolo 1641 e c'hanas Saskia ur mab anvet Titus, diwar anv e voereb Titia (Tietje) van Uylenburgh. Mervel a reas Saskia er bloaz goude, marteze gant an droug-skevent. Beziet e voe en Oude Kerk (iliz kozh). Ur pennad goude, e roas Rembrandt braverioù ha gwalinier Saskia da Geertje Dircx, pezh na blijas ket nemeur d'an tiegezh Uylenburgh. Un toullad bloavezhioù goude e kredas Geertje e oa Rembrandt o vont da zimeziñ ganti, met neuze en dije kollet an hêrezh deuet a-berzh Saskia. Pan eas kuit Geertje ha pa glaskas gwerzhañ ar braverioù e reas Rembrandt prosez dezhi, ken e lakeas anezhi da vezañ kraouiet da di ar re sot da gêr Gouda.\nPoltred Saskia, gant Carel Fabritius, diwar un daolenn gant Rembrandt.\nMammskrid[kemmañ | kemmañ ar vammenn]\nSaskia van Uylenburgh, livet gant he fried, Rembrandt.\nDielloù Kêr Amsterdam diwar-benn Saskia, Geertje, Rembrandt ha meur a hini all\nBezioù tud brudet e bered De Oude Kerk, Amsterdam\nAdtapet diwar « https://br.wikipedia.org/w/index.php?title=Saskia_van_Uylenburgh&oldid=1854611 »\nMerc'hed an Izelvroioù


Pajenn:Ar Prat - Nozveziou an arvor, 1909.djvu/79 - Wikimammenn\nPajenn:Ar Prat - Nozveziou an arvor, 1909.djvu/79\ngwenn hag hel lezas da goueza e tok ar paour. Ne jomas ket goude da c’hedal eur bennoz-Doue !\nO klevet an arc’hant o steki ouz an arc’hant, ar paour a zavas e benn, hag a gemeras ar pez gwenn-ze, o lavaret :\n— « An dra-ze avat n’ez aio ket evel-se. N’hellan e doare ebet digemeret eun aluzen digant hennez… Ya, hen eo, sur oun brema. Anavezet mat em eus anezan dioc’h e vouez, dioc’h e vale, ha zoken dioc’h e zremm. Hen eo ! ya, ya, n’em eus douetanz ebet ! »\nAr beleg koulskoude a yoa eat ac’hano. Ar paour a dostaas ouz eun dall, hag e lezas da goueza en e grogen ar pez arc’hant nevez-roet d’ezan e-unan. Goude-ze e pellaas ive d’e dro, dastumet gwella ma c’helle en e druilhou.\nNe deuas ket, antronoz, d’e leac’h kustum. Hag ar beleg da lavaret pa dremenas dre eno : « Ho pezet truez, va Doue ! ouz eur pec’her paour ! »\nAr beleg-se oa an aotrou chaloni Jakez.\nDaoulinet dirak kroaz e gambr, an aotrou chaloni Jakez a zo e spered gant e vloaveziou kenta, evel kuzet gant eur ouel du, ar pez a rea n’o gwele ket sklear a-walc’h. E yaouankiz a yoa, evel pa lavarfen, eur mister evitan. Tra souezus ! ar gwel eus ar paour truilhek-se ha ne felle ket d’ezan kaout skoazel ebet digantan, en deus divorfilet ha lakeat da virvi eur bern traou hag a yoa evel morgousket e tenvalijen e spered. Atao e oa bet lavaret d’ezan n’oa ken nemet eur paour kez bugel bet dastumet war an hent. Penaos eta e teu sonj d’ezan brema eus eur maner kaer ? Gwelet a ra zoken ar\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/79&oldid=158600 »\nKemmoù diwezhañ degaset d'ar bajenn-mañ d'an 12 Ebr 2020, da 09:44.


Ar skolioù-meur digor d'an holl emezit-c'hwi ?\nAccueil / Lec'h / Bro C'hall / Ar skolioù-meur digor d’an holl emezit-c’hwi ?\nMaxime TOUZE 16 July 2015\nUn enklask nevez embannet gant ar sindikad Unef a lak war wel kudennoù e skolioù-meur Frañs evit en em enskrivañ. Diaesoc’h-diaesañ eo: listennoù gortoz, nebeutoc’h a blasoù, diveskañ er-maez lezenn an danvez-studierien… Daoust hag-eñ e c’haller lâret bepred e vez degemeret an holl er skolioù-meur ?\nBremañ e vez teir zro Degemer goude ar vachelouriezh (Admission post-bac) evit ar vachelourien a-raok kaout ur respont, hag a-wechoù e vez nac’het da lod ‘zo er fin memestra. Mankout a ra plasoù er skolioù-meur en aotreegezhioù ‘zo ha graet e vez un dibab, ar pezh n’eo ket aotreet hervez al lezenn. Kod an Deskadurezh a veneg «ez eo digor ar c’helc’h kentañ d’an holl o deus tapet ar vachelouriezh». Hervez ar sindikad ez eus 54 skol-veur ar bloaz-mañ o deus graet un diveskañ. 334 stummadur a zo tizhet gant ar gudenn-se, ar pezh a ra 20% eus an aotreegezhioù (war-dro 1800 en holl).\nMeur a zoare a vez lakaet e pleustr evit dibab an danvez-studierien nevez: degemer diwar deuliadoù, bodadoù-tuta diwar notennoù ar vachelouriezh, hag un diveskañ etre ar re o defe c’hoant d’ober div aotreegezh war un dro. Skolioù-meur Pariz a vefe «ar re wellañ» evit lakaat e plas seurt stignadoù. Gwechoù ‘zo e vez tennet d’ar sort zoken. Da skouer e Roazhon II e Staps ez eus 800 plas, 500 a vez degemeret diwar deuliadoù hag an 300 diwezhañ tennet d’ar sort. Filierennoù all zo tizhet: Info-Com, psikologiezh,… 14 skol-veur o deus dibabet an tennañ d’ar sort ar bloaz-mañ, 8 a oa ar bloaz paseet.\nEfedoù adreizh ar skolioù-meur hag al lezenn LRU e 2009 ? Budjedoù ar skolioù-meur zo digresket. Ne zeuont ket a-benn da greskiñ o savadurioù hag a-wechoù e vez digresket an niver a blasoù. E akademiezh Besançon e oa bet digresket a 10% ar plasoù degemer etre 2014 ha 2015 da skouer. Thierry Mandon, Sekretour-Stad an Deskadurezh Uhel, en deus anzavet o deus ar skolioù-meur daeoù nevez da dalañ oute. Kaset ez eus bet kemennoù d’ar rektorelezhioù evit degemer an holl dud yaouank hag ar Stad a bosto arc’hant evit sikour ar skolioù-meur. Ar c’hudennoù-se a oa bet meneget dija e 2009 pa oa bet embannet al lezenn. Mont a ra ar skolioù-meur war-zu ar vegennelouriezh…\nShare the post "Ar skolioù-meur digor d’an holl emezit-c’hwi ?"


Bro-Danemark. Niverenn diwezhañ an Nordschleswiger\nEchu gant « Der Nordschleswiger », ar gazetenn pemdeziek en alamaneg eus ar vinorelezh alaman an Danemark. D’ar c’hentañ e viz c’hwevrer eo bet embannet an niverenn diwezhañ. Hiviziken e c’hello alamanegourion an Danemark kenderc’hel d’he lenn war internet ma vo bouetet al lec’hienn c’hoazh. Ar gazetennerion a lak o spi gant an internet ma esperont kenderc’hel evel ur media pur player.\nD’an daou a viz c’hwevrer 1946 e oa bet embannet an niverenn gentañ. Ha, d’ar mare-se, e oa ar gazetenn dieub gentañ en alamaneg embannet goude an eil brezel bed. Abaoe 30 vloaz e veze moulet bep noz Der Nordschleswiger e kêr gKiel, e Bro-Alamagn, hag abred diouzh ar mintin e veze treuzet ar vevenn gant ur c’harr-sammad a gazetennoù evit reiñ keloù fresk da alamaniz an Danemark.\nTost 15 000 alaman a-orin a zo o chom e Bro-Danemark. Nordschleswiger a vez graet anezhe en alamaneg (ac’hano anv ar gazetenn) rak chom a reont er Schleswig, ur proviñs bet rannet etre an Danemark hag an Alamagn e 1920.


Ai‘ta! » Kuzul Rannvro: ur budjed mezhus evit ar brezhoneg\nAr sizhun-mañ e vo votet budjed ar brezhoneg gant dilennidi Rannvro Breizh ar sizhun-mañ. Ur wech ouzhpenn eo reuzeudig ar budjed kinniget gant Skipailh Loig Chesnais Girard.\nMont a ra a-enep ar pezh ‘zo bet lavaret ha skrivet gant prezidant ar Rannvro abaoe mizioù: ” Muioc’h eget biskoazh emañ ar C’huzul Rannvro o labourat”, “kinnig a ra ar Rannvro kreskiñ e obererezhioù” pe c’hoazh: “Pal ar Rannvro a zo kemer perzh er chanter evit krouiñ ar gevredigezh divyezhek a fell d’ar Vretoned ha d’ar Vretonezed”.\nMa vo votet ar budjed kentañ kinniget gant Loig Chesnais Girard eo 2,24€ a vo gouestlet d’ar brezhoneg dre annezad e 2019. Div wech muioc’h a vefe ret koulskoude, ‘giz ma vez goulennet gant ar c’hevredigezhioù a labour bemdez war an dachenn evit ober al labour ne vez ket graet gant ar servijoù publik.\nRal an arc’hant mit-hu? Sed aze an digarez kavet gant dilennidi ar Rannvro. Ha sirius eo displegañ n’eus ket tu kavout 7 milion ouzhpenn war ur budjed 1,550 miliard?\nNe c’hell ket ar Rannvro ken lavaret ne oar ket. Diskouezet eo bet splann en enklask sokio-yezhoniel bet graet gant Rannvro Breizh eo mantrus stad ar brezhoneg hiziv an deiz. War ar memes-tro eo kreñv c’hoant ar Vretoned evit ar brezhoneg, e pep lec’h e Breizh.\n“Ne glot ket gant mallusted stad ar yezh, ha n’eus ket tu asantiñ ar budjed kinniget“ zo bet embannet gant Kuzul Sevenadurel Breizh!\nBremañ eo ret ober… a-raok na vo re ziwezhat. Gant dilennidi Rannvro Breizh emañ ar giriegezh. Rak dre youl ar Rannvro eo e vo tu gounit araokadennoù a-berzh ar Stad, giz ma ‘z eus bet e rannvroioù all e Frañs. Awenet e vo ivez strollegezhioù lec’hel ar vro gant politikerezh ar Rannvro. Da Rannvro Breizh da vezañ ur skouer!\n« Politikerezh yezh « nevez » ar Rannvro : Un taol bazh en dour !\nGalv da vanifestiñ : ur stourmer eus Ai’ta! galvet gant an archerien e Gwital »


Émilie Barbe de Saint-Prix - Wikipedia\nÉmilie Barbe de Saint-Prix\nÉmilie Barbe Guitton, pe an itron de Saint-Prix, (1789-1869) a oa un dastumerez kanaouennoù brezhonek er vro etre Montroulez ha Kallag.\nÉmilie Barbe Marie Guitton, pe Guiton, a voe ganet d'ar 7 a viz Ebrel 1789 e Kallag, merc'h da Pierre-Jean Guitton, alvokad e Parlamant Breizh ha barner a beoc'h, ha da Barbe Françoise Le Denmat-Restguen.\nDimeziñ a reas e 1816 da Charles Jean André Tixier Damas, kont Saint-Prix (1775-1849). Ofiser a vor e oa hennezh ha maer Plouyann e voe e-pad ur pennadig. Pemp bugel o devoe : tri mab, Charles, Philippe ha Jean, ha div verc'h, Marie-Émilie hag Émilie Barbe.\nBevañ a rae Émilie Barbe de Saint-Prix, gant he familh, e maner Traoufeunteunioù, e Plouyann, hag e maner Kerbournet, e Sant-Servez. Un ti o doa e Montroulez ivez. En ti-se, a gonter, e veze degemeret tud a bep seurt, republikaned ha roueelourien.\nGant an itron de Saint-Prix e voe dastumet kanaouennoù, e Treger ha Kerne-Uhel, adalek 1820. N'he deus embannet tra ebet, met kaset he doa lod eus ar c'hanaouennoù dastumet ganti da Gervarker. Marzin, kan X Barzhaz Breizh, a oa bet dastumet ganti e bro Dreger, da-lâras Kervarker e-unan. Hervez Anatol ar Braz e oa bet sikouret e dad, Nicolas Le Bras, gant an itron de Saint-Prix da zastum kanaouennoù, ha lavaret he doa dezhañ he doa kaset meur a werz da Gervarker. Met goulenn a reas ne vije ket meneget hec'h anv evel dastumerez e levr Barzhaz Breizh.\nKanaouennoù all he doa kaset da Yann-Vari Penwern. An dornskridoù anezho, goude bezañ bet e maner Leskivid e Dirinonn, hag e maner Kerzaoulaz e Lannurvan goude, zo en em gavet bremañ e levraoueg abati Landevenneg.\nMervel a reas Émilie Barbe Guitton de Saint-Prix d'an oad a 76 vloaz, d'ar 27 a viz Genver 1905 e Montroulez. Beziet e voe e bered Plouyann, e-kichen he gwaz.\n↑ N’eus ket eus ar maner ken. Gwerzhet e oa bet e 1923 ha divontet da vezañ adsavet e Plougastell.\n↑ Diwar-benn ar c'han Marzin e lenner an evezhiadenn-mañ : Nous avons été mis sur la trace de ce chant et du morceau précédent (Merlin-Diwinour) par une dame des environs de Morlaix, qui a bien voulu nous en communiquer des fragments chantés au pays de Tréguier. Nous sommes heureux d'avoir l'occasion de remercier notre aimable et modeste guide, en même temps désolés qu'elle nous ait privés de la satisfaction d'amour-propre que nous aurions eue à la nommer ici.\nAdtapet diwar « https://br.wikipedia.org/w/index.php?title=Émilie_Barbe_de_Saint-Prix&oldid=1878888 »\nDernière modification le 16 Mez 2020, à 10:58\nKemmoù diwezhañ degaset d'ar bajenn-mañ d'an 16 Mez 2020, da 10:58.


Haile Selassie Iañ a oa e penn Iliz reizhkredour etiopat ha betek e weladenn e Jamaika e 1966, n'en deus morse kadarnaet pe nac'het e oa Doue. E-pad ur weladenn ofisiel e Jamaika e 1966, ma oa saludet Selassie gant un engroez niverus-kenañ kerkent ha degouezhet en aerborzh, a oa fromet bras an impalaer. Pa oa e Jamaika e nac'has diarbenn kredenn ar Rastafaried e oa Doue anezhañ,. Goude e weladenn e lavaras d'ur beleg etiopat, Abuna Yesehaq Mandefro : « Ur gudenn zo e Jamaika ... Skoazellit an dud-se. Kompren a reont fall, ne gomprenont ket hor sevenadur ... ezhomm o deus un iliz diazezet ha choazet oc'h evit mont di ». Kregiñ a reas an Iliz reizhkredour etiopat neuze da labourat e Jamaika evit gounit ar rastaed d'ar gristeniezh tewahedo. Hervez mammennoù zo e nac'has neuze e oa Doue anezhañ,,,.\nAdtapet diwar « https://br.wikipedia.org/w/index.php?title=Haile_Selassie_Iañ&oldid=1948302 »


l'Ouest en mémoire - Petra ro da gleved ar re a ra gant ar brezhoneg ?\nParcours Petra ro da gleved ar re a ra gant ar brezhoneg ?\nPetra ro da gleved ar re a ra gant ar brezhoneg ?\nE-toues archivoù an INA e kaver abadennoù brezhoneg a bep seurt. Enno e klever soudarded kozh o kontañ o bresel 14, peisanted o kaoseal diwar-benn al labour-douar, martoloded o reiñ da c'houzoud o diaesamañchoù, skrivagnerien o lenn barzhonegoù, ha kement so. Gant ar vrezhonegerien-mañ, ganet er brezhoneg, ewid an darn vrassañ anezo, e c'hello ar vrezhonegerien a-vremañ magañ o spered hag o brezhoneg.\nUn doare all zo da dennañ gounid eus ar filmoù-se : klask gouzoud, en ur selled outo, petra glever diwarbenn istor ar vrezhonegerien ha diwarbenn o soñjoù dezo.\nBrezhoneg ar gêr ha brezhoneg an Ilis\nAraog an eil bresel e ra an darn-vrassañ eus an dud o chom e Breizh-Isel gant ar brezhoneg : langach an ti, al labour-douar, ar peskerezh eo. Barreg eo Jean Dagorn, mestr remorker Sant-Nazer, war brezhoneg ar mor hag ar bigi : kleved a reer mad eo bet langach e labour.\nEn em gavoud a reer iwe gant ur johnny, ur paotr ginidig eus Rosko, o werzhañ pennoù-ognon e Bro-Saos. Hemañ a ro deomp da entent petra eo e vicher ha kleved a reer gantañ en deus bet tro da zeskiñ saozneg a-benn ober frapajoù-kaos gant ar re a bren ognon digantañ.\nJohnniged a vez graet eus ar vretoned divroet e Breizh-Veur evit gwerzhañ ognon. Pennad-kaoz gant unan anezho, Henri Argouach. [A Southampton, Henri Argouach fait partie des Johnnies qui vendent des oignons venus de Bretagne au porte-à-porte. Sa clientèle lui est fidèle, même si ses tarifs sont parfois plus élevés que dans le marché.]\nAraog ar bresel eo er skol e tesk ar vrezhonegerien un tamm galleg, al langach nemetañ e ra gantañ ar vistri-skol er c'hlass. Pa 'c'h en em gav ar vrezhonegerien gant tud diavaes bro peotramant tud n'anavezont ket e kaoseont galleg : langach ar skol, an dud o chom e kêr eo. Diouzh he zu he deus bet an Ilis e Breizh savet ha lemmet, abaoe kantvejoù ha kantvejoù, ur brezhoneg uhel e ra ar veleien gantañ e-pad an oferenn peotramant e-barzh al levrioù a zevossion skrivet ewid sankañ e spered ar vrezhonegerien gwirionezioù ar feiz kristen. Ar film e klever ennañ ar chaloni Falc'hun o tisplegañ istor ar brezhoneg zo ur skwer braw-kenañ eus ar brezhoneg uhel-mañ.\nCheñchamañchoù er vro\nEr bloawezhioù 50 e cheñch an dud penn d'ar vazh : daoust dezo da ober ataw gant ar brezhoneg kenetreso, ez eont e galleg d'o bugale. Lod eus ar vugale a c'hello pakañ brezhoneg digant ar re vras en ur selaou anezo peotramant, awechoù, deuet da vezañ bras, en ur labourad ganto. E-barzh unan eus ar filmoù e reer anaoudegezh gant ur paotr ganet en Aljeri en deus desket mad brezhoneg ar C'hap en ur vond eus un eil ti d'egile gant e dad, ewid gounid o bara.\n31 déc 1982\nTamm-ha-tamm e teu ar galleg da vezañ langach ar gêr. An Ilis, diouzh he zu, a ziles he brezhoneg uhel ewid ar galleg : da heul koñsil Vatican II e ra ar veleien gant ar galleg. E pardon Santez Anna, e-pad an oferenn, ne glever brezhoneg nemed pa vez kanet kantikoù.\nMiliadoù a dud a zo bet o lidañ pardon vras Santez-Anna-ar-Palud e Plonevez-Porzhe, e-kichen Douarnenez. [Des milliers de pèlerins se sont retrouvés à la Chapelle de Saint-Anne-la-Palud, sur la commune de Plonévez-Porzay près de Douarnenez, à l'occasion de son pardon annuel.]\nE-pad m'ema ar galleg o c'hounid tachenn er vuhez pemdez, e Breizh-Isel, e c'hounez ar brezhoneg un dachenn newez : hini an tele.\nAn tele brezhoneg\nE 1964 eo ez eus bet savet, en tele, un abadenn a geleier ewid Bro-Vreizh. Da geñver ar journal-mañ e teu Charles ar Gall dirag ar c'hamera, bep sizhun, ewid kaoseal e brezhoneg e-pad ur vunutenn hanter. E mis Genver 1971 eo bet savet an abadenn Breiz o veva, kasset da benn gant Per-Jakez Helias, gwall anavezet e Breiz-Isel a-drugarez d'an abadennoù radio savet gantañ etre 1946 ha 1958 ha d'e bennadoù embannet war Ouest-France ha La Bretagne à Paris. En tele galleg e weler meur a speakerine ; en tele brezhoneg e vo Chanig ar Gall ar speakerine gentañ.\nUn dachenn newez eo an tele ewid ar brezhoneg. Ur brezhoneg newez eo iwe ar brezhoneg a ro Chanig ar Gall da gleved d'ar selaouerien ; n'eo ket langach ar gêr, n'eo ket langach an Ilis : langach an tele an hini eo.\nEwid abadennoù Breiz o veva ec'h en em gav Helias gant skrivagnerien vrezhoneg a-benn reiñ da c'houzoud d'ar vrezhonegerien ez eus, e gwirionez, ul lennegezh vrezhoneg. E 1972 e sav un abadenn diwar-benn Añjela Duval he deus paket brud a-drugarez d'un abadenn tele galleg : ur bern tud a deu bremañ d'he c'haoud en he zi. Padal, e abadenn Helias e komprener mad e c'houzañv ar beisantes bewañ hec'h-unan penn, hag entent a reer n'eo ket gwall chalet gant he foanioù-spered ar re a deu d'he gweled assidu.\nEn em gavoud a ra Helias gant ur skrivagner all, Jules Gros. Tig gant ar brezhoneg en deus hemañ dastumet gerioù ha frasennoù war muselloù brezhonegerien a Vro-Dreger, e vamm-gozh en o zoues. Reiñ a ra da gleved iwe ur brezhoneg uhel.\nEnor da Jules Gros evit e 100 vloaz [Hommage à Jules Gros pour ses 100 ans]\nKant vloaz eo Jules Gros. Pennad-kaoz gant ar skrivagner ha yezhoniour brudet evit bezañ dastumet kantadoù a droioù-lavar e brezhoneg. [Jules Gros fête ses 100 ans. Portrait d'un linguiste et écrivain breton, connu pour avoir collecté des centaines d'expressions bretonnes.]\nEn abadennoù brezhoneg e teu war wel c'hoazh un dachenn newez ec'h en em gav ar brezhoneg warni : ar skol.\nAr skol vrezhoneg\nE 1959 e oa bet votet al lesenn Deixonne a roe ur plass bihan d'ar c'hentelioù brezhoneg er skol. Herwez paotred ha merc'hed ar brezhoneg ne oa ket bras-awalc'h plass ar brezhoneg er skolioù : sevel a reont, e 1977, ar skolioù Diwan ma vo graet enno dreist-oll gant ar brezhoneg. Meur a abadenn a lak ar gaos war ar skolioù-mañ ha war ar vugale oc'h ober gant ar brezhoneg epad ma ra gant ar galleg bugale all Breizh-Isel, memes oad ganto.\nE-touez skolidi gentañ Diwan e oa Yann-Herle Gourves. Kontañ a ra da Fañch Broudig penaos e oa d'ar mare-se. [Il y a dix ans était créée la première école Diwan en Bretagne. Fañch Broudig a retrouvé un des premiers élèves, Yann-Herle Gourves, qui est maintenant au collège. Il revient sur ces années et compare les deux écoles où il est allé.]\nEntretien avec René Pleven sur les manifestations en Bretagne\nAu soir des manifestations rassemblant ouvriers et paysans dans les neuf départements de l'Ouest, René Pleven (ancien président du Conseil, député PDR de Dinan) donne son interprétation de la crise que traverse alors la Bretagne.\nN'eo ket ar brezhoneg langach ar beisanted, ar vartoloded, ar veleien pe hini ar re gozh ken. Ewid kalz tud douget d'ar brezhoneg ha d'ar politik e teu da vezañ simbol pennañ kultur ur vro disheñvel diouzh kultur ar Frañs, simbol ur c'hultur bihan gwasket gant ur c'hultur bras.\nAr brezhoneg o vond da simbol\nSevel barzhonegoù a sinifi, ewid Yann-Ber Piriou, sevel skridoù politik : langach an dud vunud, an dud paour eo ar brezhoneg hag ober gantañ a sinifi, d'e soñj, reiñ da gleved mouezh ar bobl a c'houzañv diwar goust pennoù bras o voustrañ warni. Gant Paol Keineg e teu Yann-Ber Piriou da vezañ skrivagner ofissiel an UDB, ur strollad politik nassionalist eus an tu kleiz. Dond a ra ar brezhoneg da vezañ simbol ur bobl gwasket gant ur bobl all.\nYann-Ber Piriou, stourm ur barzh [Yann-Ber Piriou, le combat d'un poète]\nPennad-kaoz gant Yann-Ber Piriou diwar e stourm en e varzhoniezh. Klevet e vez anezhañ o lenn ur barzhoneg : "Emaint o talmiñ c'hoazh". [Yann-Ber Piriou, né en 1937 à Lannion, est un écrivain breton, engagé et militant. Il explique la raison pour laquelle il s'est mis à écrire, et l'idée qu'il se fait de la littérature bretonne. Poème "Emaint o talmiñ c'hoazh "].\nEr memes amzer ez a tud yaouank d'ar bobl a-benn dastum gwerzioù ha sonioù. E 1978 ez eus bet savet ur film diwar-benn Jean-François Quemeneur, ur paotr yaouank a ya, war roudoù Fañch an Uhel ha folkloristed all en e raog, da weled an dud a-benn lakaad anezo da ganañ. Gweled a reer anezañ o kaoseal gant ur vaoues kozh. Daoust ma komprener mad ez eo en em gavet ganti espress-kaer ewid ar c'hamera e tiskouez mad an abadenn eo tomm kalon tud zo ouzh kultur ha brezhoneg ar vrezhonegerien war an oad.\nMemes estrañjourien a zesk brezhoneg. Da geñver un abadenn e c'houlenn Fañch Broudig ouzh pewar estrañjour penaos o deus desket brezhoneg : diwar gleved anezo e c'heller divinoud ar re zo bet e darempred gant brezhonegerien hag ar re o deus desket e-barzh al levrioù.\n09 déc 1978\nDeskiñ gant brezhonegerien a-gozh n'eo ket aes ataw. Ewid ar re zo ganet er brezhoneg e chom hemañ langach ar mignoniaj, al langach a gaoseer gant tud a anavezer mad, gant tud a c'heller kaoud fiziañs enno.\nLangach ar mignoniaj\nEwid an dud ganet er brezhoneg e c'heller lakaad ar gaos, a-drugarez dezañ, war an traou a denn da vuhez ar galon ha d'ar sañtimañchoù. Med kement-mañ a sinifi iwe e ranker bezañ gouest da wriad war ar memes liñsel. E-barzh ar film diwar-benn ar remorker e Sant-Nazer e kont ar mestr Jean Dagorn da Fañch Broudig ur gwall-zarvoud c'hoarvezet gant ur mouss. Gwall fromet eo : sur eo n'en dije ket displeget anezañ e-mod-se e galleg ha n'en dije ket graet "Fañch" deus an hini a oa oc'h interviewiñ anezañ.\nE-barzh ar film diwar-benn ar bresel 14 e tispleg mad-kenañ daou soudard kozh petra a oa war o spered pa'z aent d'an Almanted : lazañ anezo ewid nompas bezañ lazet. Diskouez a reont mad, heb gouzoud dezo martese, penaos e oa bet stummet o spered gant ar gwall nerzh o ren.\nDaoust hag-eñ o dije displeget ken fraezh e galleg o c'hassoni ouzh ar Boched ? N'eo ket sur, tamm ebed.\nMed un doare mignoniaj all a deu war wel en tele : hini ar vrezhonegerien desket. Pa'z a Fañch Broudig da Sant-Kouliz ewid kleved soñj an dud diwar-benn o maer newez, Kofi Yamgnane, ec'h en em gav gant Koulizh Kedez, peisant ha skrivagner brezhoneg. Hemañ a respont en ur lavared da Fañch Broudig eo sañset ar journalist gouzoud dija petra eo e soñjoù en deus bet displeget en e skridoù. Med m'en deus bet tro Broudig da lenn skridoù Koulizh Kedez, n'eo ket gwir ewid an darn vrassañ eus ar re a vez o selled ouzh abadennoù an tele brezhoneg : strizh eo bed ar vrezhonegerien a vicher. Ouzhpenn-se, en e respont da Fañch Broudig e ra Koulizh Kedez gant ar ger "atahenerezh" : digomprenabl eo, a-dra-sur, gant ar paotr kozh zo en e gichen.\nPa gaose unan bennag e ro da gleved, heb gouzoud dezañ alies, ur bern traou diwar ar familh m'eo bet ganet enni, diwar an dud e vev en o zoues, diwar an dud e labour ganto – da lavared eo, diwar e benn e-unan. Setu perag iwe n'eo ket ur blantenn eo al langach : ne c'heller ket kompren petra eo ar brezhoneg anes klask entent petra ro ha petra o deus roet ar vrezhonegerien da gleved.\nUr guchennad levrioù\nFañch Broudic, La pratique du breton de l'Ancien Régime à nos jours, PUR - CRBC, Rennes, 1995.\nFañch Broudic, Parler breton au XXIe siècle. Le nouveau sondage de TMO Régions, Emgleo Breiz, 2009.\nRonan Calvez, La radio en langue bretonne. Roparz Hemon et Pierre-Jakez Hélias : deux rêves de la Bretagne, PUR - CRBC, Rennes, 2000.\nRonan Calvez, "Qu'est-ce que le breton ? La question de la langue", dans 11 questions d'Histoire qui ont fait la Bretagne, sous la direction de Dominique Le Page, Skol Vreizh, Morlaix, 2009, p. 311-330.\nYves Le Berre, "Langues et usages sociaux en Basse-Bretagne", dans Les parlers de la foi. Religion et langues régionales, sous la direction de Michel Lagrée, PUR, 1995.\nYves Le Berre, Jean Le Dû, "Y a-t-il une exception sociolinguistique française ?", dans La Bretagne Linguistique, volume 12, CRBC – UBO, Brest, 1998.


Karibeaned - Breizh ha liesseurted\nPobl ar Garibed - Un unded douaroniezhel, ul liested politikel\nEvit komz eus pobloù Karib eo mat sellet a-dost ouzh ur blanisferenn. Ret eo mont pelloc'h eget skeudenn kokozek ez eo un dachenn kalz ledanoc'h gant douaroù war an douar-bras, enezegoù, tud disheñvel-bras hervez al lec'hioù. Met un herêzh voutin a zo dezho holl, graet eo o istor gant ar cheñchamantoù lec'h, ar c'hemmesk, an hironerezh ha stummet hag adstummet a-hed ar bloavezhioù gant an trevadenniñ hag an didrevadenniñ.\nKinnig a reomp deoc'h teurel ur sell war ur vro ma'z eus diwanet meur a yezh, kavell ar c'hreolekaat, lec'h ma'z eus ijin a-leizh.\nDa gentañ e raimp anv eus Malik Duranty, sokiologour ha barzh martinikat :\nLiested ar C'harib a zo ur c'hemmesk traoù ha talvoudegezhioù a bep seurt, yezhoù, doareoù komz dezho o-unan, livioù ha c'hwezhioù na vezont nag ankounac'haet na dinac'het... ur vevliesseurted war an douar ha war vor, mojennek ha kevrinek a zo diwanet eno gant red an istor hag a zegas aon bras da eñvor lod 'zo hag a greñva savboent lod all.\nUn diazad Karib\nAr stadoù Karib, pe ar "West Indies" evel ma lavar ar saoznegerien, a zo douaroù tro-dro Mor Karib. 38 stad ha 250 milion a dud o chom enne.\nUn diazad bras-tre eo, en Norzh hag er Biz, gwareg an Antilhez, gant an Antilhez bras hag an Antilhez bihan, er C'hornaoug, ledenez Yucatán hag arvor Amerika ar C’hreiz; hag er Su plaenennoù arvorek Kolombia, Venezuela hag ar Gwianaoù a gloz an diazad.\nDistroomp da wareg an Antilhez, adalek ar c'hornaoug betek ar reter: Kuba a gomz spagnoleg gant arlivioù afrikanek, Jamaika a gomz saozneg, Haiti, an enezenn gentañ oc'h en em dennañ a-dre dalc'h ar Frañs hag ar Republik Dominikan a ra-hi gant ar spagnoleg, hag ivez Puerto Rico, liammet abaoe pell ouzh ar Stadoù-Unanet, a vez graet an Antilhez bras anezho.\nEvit klozañ, eus an Norzh d'ar Su, war talbenn reter an diazad karib emañ, an Antilhez bihan. Ne venegimp amañ nemet un toulladig diouto hag a ziskouez pegen disheñvel e c'hellont bezañ: Barbuda hag Antigua, bet trevadennoù saoz, Montserrat gant diskennidi eus Iwerzhon, Dominica a zo bet gall a-raok dont da vezañ saoz, Gwadeloup ha Martinik a zo bet trevadennoù gall ha departamantoù ha rannvroioù tramor gall ez int bremañ, Trinida-ha-Tobago a zo deuet da vezañ ur republik e diabarzh ar C'hommonwealth, ha Curaçao, bet e dalc'h an Izelvroioù, a zo bremañ ur stad emren e diabarzh rouantelezh an Izelvroioù.\nPobladoù kentañ ha trevadennerezh\nAn holl zouaroù-se a zo bet poblet da gentañ gant Amerindianed, ar Garibed pe Kalinagoed o tont eus aodoù ar Venezuela e dibenn an IXvet kantved. Ober a raent gant ar ger Arawak evit komz anezho o-unan. N'o deus ket gallet talañ ouzh ar gonkistadored spagnol ha lazhet int bet holl er bloavezhioù 1510-1520 (Cuba a zo bet dizoloet gant Kristol Goulm e 1492).\nAr sklavetaerezh hag ar morianetaerezh o deus padet ouzhpenn tri c'hant vloaz. Diwar daou ved diunvanus hag enebet an eil ouzh egile ez eus diwanet ur bed kreol hag a bad hag a stourm.\nAr pobloù-se a zo bet trevadennet holl war-lerc'h amzer Kristol Goulm hag ergerzhourien all o klask war-lerc’h o chañs. Komprenet o doa buan pegen pinvidik e oa ar broioù-se ; ar c'horvoiñ hag ar preizhañ o deus graet o reuz e-pad marevezh ar sklavetaerezh a echuas adalek 1793 hag a aberzhas tud a-leizh.\nA-hed ar bloavezhioù ez eus bet enbroidi o tont hag a zo en em vesket gant an hironed a oa eno dija, ganto levezon amerindian, european, afrikan... ha diwezhatoc'h levezon indian hag azian evel Hmonged Gwiana.\nKreolekadur ar yezhoù hag ar sevenadurioù a zo krog gant donedigezh tud diavaez hag ar c'hemmesk goude-se. Dre vras e vez treuzfurmet yezh an drevadennerien gant yezh orin tud ar vro pe gant hini ar sklaved ha dre-se e kemm ar fonetik, an ereadurezh ha ster ar gerioù. Evit Édouard Glissant, meizour bras ar C'harib, pennaenn ar c'hreolekadur a dalvez: « An dic'hortoz o tegas traoù nevez en deus roet an tu da grouiñ identetelezhioù sevenadurel bepred war fiñv ». Displegañ a ra Glissant an diforc'h a zo etre kreolekadur hag hironerezh: Ar c'hreolekadur a rank lakaat asambles elfennoù dizunvan evit ma vefent lakaet da gendalvezout, da lavarout eo arabat e vefe gwanaet nag izelaet an den, pe eus an diabarzh pe eus an diavaez en abeg d'ar c'hemmesk ha d'an darempred. Ha perak kreolekadur ha ket hironerezh ? Peogwir eo dic'hortoz ar c'hreolekaat padal e c'heller gouzout en a-raok efed an hironiñ. »\nEfed an didrevadenniñ en deus lakaet mesk er C'harib, gant muioc'h pe nebeutoc'h a nerzh hervez ar broioù. Estreget Glissant ez eus kalz a skrivagnerien all o deus bet ur sell dezho o-unan war mare an didrevadenniñ : Aimé Césaire ha Frantz Fanon er Martinik, Leon-Gontran Damas e Gwiana, Jacques Stephen Alexis ha Jacques Roumain e Haiti...\nAr filmoù karib a zo filmoù graet en inizi dre vras. Poan o devez o vezañ skignet war ar skrammoù broadel hag ur gudenn a zo gant stummañ filmaozourien. Ar filmoù n'o deus tamm pouez kenwerzhel ebet met ken boemus eo buhez pobloù an inizi-se a gaver e meur a senario ma c'heller krediñ e teuint a-benn. Ne reomp meneg amañ nemet eus ur rummad bihan filmoù eus an Antilhez hag eus Haiti hag e lezomp a-gostez sinema Kuba ken disheñvel, ar filmoù jamaikan adalek re Perry Henzell betek re Ted Bafaloukos, n'ankounac'haaomp ket sell doujus ha kornaouegel Hélène Lee, ha reiñ a reomp just anv Serge Poyotte, ar Gwianad. Ne raimp anv amañ nemet eus un dornadig filmoù antilhat hag haitiat.\nEmañ, adalek 1976, Sarah Maldoror e-touez ar re gentañ er Martinik, hag un tamm diwezhatoc'h Euzhan Palcy gant Rue Case-nègres (1983). Filmaozourien all evelto a zo en Haiti, Arnold Antonin, n'eo ket ken anavezet ha Raoul Peck, an hini brudetañ. E-touez ar re yaouankañ en Haïti: Anne Lescot, gant Des hommes et des dieux, Rachèle Magloire, Michelange Quay...\nEn Antilhez e vez mall gant an dud gwelet filmoù Véronique Kanor, Marie-Claude Pernelle, Sylvaine Dampierre hag he film Le pays à l'envers, Camille Mauduech, Gilles Elie Dit Cosaque gant ar film kaer Zetwal, Christian Grandman gant Têt grenné, Alain Agat ha Christian Foret...\nAn holl anezho a gomz eus diwriziennadur hag harlu, hag an holl o deus un istor da gontañ, ar sonerezh e kreiz ar sevenadur, ar vammvro gant he lezennoù ekonomikel, an tasmantoù o rodal en noz.\nRouedad kelaouiñ war sevenadurioù Karib : http://www.gensdelacaraibe.org/\nFimoù sonerezh Karib : http://www.rio-loco.org/la_valise_rio_loco.html\nGwirioù skeudennoù : Bernard Gomez, Sylvaine Dampierre ("Le pays à l'envers")\nAet eo Simeon. Sonn eo e zelwenn er jardin avat ha kenn plom all e levrioù el levraoueg. Soñj he deus c’hoazh Georges, mamm e drizek bugel…\nAimé césaire, une voix pour le XXè siècle\nArt naïf et répression\nAn teulfilm-mañ graet e 1976 a zo ur varnadenn eus al livadurioù simpl graet da vare Duvalier. Ober a ra al liamm etre an endro sevenadurel ha politikel hag ivez un adsell war orin an doare livañ-se adalek ar bloavezhioù 40, hag ar goulennoù a (...)\nBroyage de cannes\nUn adsell war an 38 devezh harz-labour o deus merket penn kentañ ar bloavezh 2009 er Martinik.\nClaude, section lolo\nUn emgav gant Claude a zo o chom e Grands Fonds en e di bihan koad mod-kozh, leun a eñvorennoù.\nTad « fleüt ar Mornoù » eo Max Cilla, ur fleüt bambouz graet gant ar Vartinikaned evit dousaat o digenvez e diabarzh ar Martinik. Gwrizioù ar sonerezh-se a zeu eus hêrezh Afrika gant levezon ar sonerezh klasel hag europat.\nDe cases en kaz\nAr c'hentañ teulfilm evit ar rouedad graet er Gwadeloup gant « ar Stal-labour Varan ». Kontet 'vez dimp ar c'hantadoù a stummoù disheñvel da vevañ er vro.\nRachèle Magloire / Chantal Régnault\nAbaoe 1996 ha 2002, er Stadoù-Unanet ha nebeutoc'h un tamm er C'hanada, e veze adkaset d'o bro orin kement estrañjour a rae un taol fall bennak. Talvezout a rae kement-se evit muntroù, met ivez evit laeroñsioù bihan ha zoken pa vezed (...)\nTreuz heñvelrevidi ha treuzwiskidi e bed ar vodou. En ur vro lec'h eo tabou c'hoazh komz eus heñvelreviadezh e teu ar vodou da vezañ ul lec'h frank. Pep hini a c'hell, n'eus forzh petra e vefe e revelezh, kaout eno repu ha frealzidigezh.\nCaroline Bourgine / Olivier Lichen\nSonerezh hengounel ar gwoka, gwriziennet don en istor maezioù an enez ha bet lakaet a-gostez e-pad pell, a zo bremañ arouez adperc'henniezh identitelezh don ar bobl.


Pajenn:Heuriou brezonnec ha latin.djvu/238 - Wikimammenn\nPajenn:Heuriou brezonnec ha latin.djvu/238\nInstruction evit ar Circonsision.\na guic hor Salver, ha roet an hano a Jesus dezan da ben eiz dez goude ma oa ganet. Rac al lesen ancien a oblije da lacaat circoncisa erguis-se ar vugaligou mal da ben ho eiz de ; hac ar ceremoni-se a ioa ur merc eus ar pec’het original, hac a servije da remed outan neuse, evel ar vadiziant brema.\nPeguement-bennac na d’oa quet oblijet hor Salver d’ar circoncision poanius ha mezus-se, pa n’en devoa pec’het ebet da effaci, ha pa oa deut he-unan da effaci hor pec’hejou, o veza map propr da Zoue, hac o veza bet concevet dre vertuz ar Speret-Santel gant ur verc’hes ar burra ; couscoude eo bet en em soumetet d’al lesen-se couls hac ar vugaligou-all, evit rei deomp un exempl a humilite ar brassa, o fallout dezan tremen ivez evit ur pec’her, hac evit disquez deomp he garantez infinit en hon andret, o comanç quen a-bret-se da squilla he c’hoad evidomp, o c’hortos he squilla oll betec ar berad diveza en he bassion hac en he varo evit ar remission eus hor pec’hejou.\nRoet oe dezan neuse ive an hano a Jesus, hervez ma en devoa ordrenet an Tad eternel dre c’henou an Æl Gabriel, pa saludas ar Verc’hes d’an annonciation. Rac evel ma commance dija an ofiç a Salver o squilla un darn eus he c’hoad en he circoncision evidomp, eo ræsonabl, e recefse ive an titr hac an hano enorabl a Salver ; rac Jesus a signifi Salver, abalamour ma e bet deut var an douar evit hor sauvetei.\nAr ræson p’evit hini e ro deomp an Ilis ar gouel-ma eus ar Circoncision an deiz quenta eus ar bloaz, eo evit hon inspira da ober tri zra diouz an exempl eus hor Salver en commançamant ar bloaz ive : da guenta, ma en em offrimp entieramant da Zoue evit he zerou-mad, evel ma en em offr ar mabic Jesus en deiz-ma evidomp ; d’an eil, ma trouc’himp ive non pas un tamic eus hor c’hic, mæs ar pec’hejou hac ar viçou pere accustumet, o quitat an occasionou pere so caus deomp da goueza er goall accustumançou-se ;\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/238&oldid=98156 »\nKemmoù diwezhañ degaset d'ar bajenn-mañ d'an 18 Gen 2017, da 21:08.


Stephanoxis lalandi - Wikipedia\nluc'hskeudennet e Campos do Jordão\n(São Paulo, Brazil).\nGenad : Stephanoxis\nStephanoxis lalandi a zo ur spesad evned eus ar c'herentiad Trochilidae.\nAnvet e voe Trochilus Lalandi (kentanv) da gentañ-penn (e 1818) gant an evnoniour gall Louis Jean Pierre Vieillot (1748-1831) da zougen bri d'an ergerzher ha naturour gall Pierre Antoine Delalande (1787-1823).\ntresadenn gant Swainson (1841).\nBrosezat eo ar spesad e reter Brazil (eus stad Minas Gerais da hini Espírito Santo ha biz São Paulo).\nRannet e oa bet ar spesad kozh Stephanoxis lalandi etre daou all : an issepsad S. l. loddigesii o vont da Stephanoxis loddigesii ha hini S. l. lalandi o chom evel Stephanoxis lalandi a-vremañ.\n(en) Stephanoxis lalandi war al lec'hienn BirdLife International.\n(en) Stephanoxis lalandi war lec'hienn an International Union for Conservation of Nature (IUCN).\n↑ (en) Stephanoxis lalandi war al lec'hienn Avibase.\n↑ (en) Vagner Cavarzere, Luís Fábio Silveira, Marcelo Ferreira de Vasconcelos, Rolf Grantsau & Fernando Costa Straube, Taxonomy and biogeography of Stephanoxis Simon, 1897 (Aves: Trochilidae), Papéis Avulsos de Zoologia (São Paulo), miz Mae 2014, 54(7):69‑79, 2014.\nAdtapet diwar « https://br.wikipedia.org/w/index.php?title=Stephanoxis_lalandi&oldid=1712150 »\nKemmoù diwezhañ degaset d'ar bajenn-mañ d'an 2 Eos 2016, da 08:28.


Pajenn:Troude ha Milin - Ar marvailler brezounek.djvu/164 - Wikimammenn\nPajenn:Troude ha Milin - Ar marvailler brezounek.djvu/164\nriou, hag a furche kement prenestr a gave war he hent, enn eur lavaret : — Tud zo aze ?\nEndra edo Iann o tec’het kuit, e klevaz ar brinsez o lavaret : — Hon Tad ao enn env, hor mirit dioc’h drouk ! Santez Mari, pedit evid-omp brema ! Eal Doue, kendalc’hit bepred da deurel evez ac’hanoun ! — Evel-se bezet great, eme Iann o tec’het sioul-sibouroun evel eul laer ; hag he\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/164&oldid=144163 »


Buhez ar Zent. page 09. Encyclopédie Marikavel.\nretour à la page d'accueil *** en dro d'ar bajenn digemer\npages 09, 10\nPages 09, 10, 11\nSkrivet gant an Otro PENNEC, Vikel-Vraz Sant-Brieg, d'an Otro MOAL, Rener KROAZ AR VRETONED\nSant-Brieg. an 9 a viz ebrel 1912 .\nArlene, dambrestik goude ma oa moullet levr an Otro Perrot, Bue ar Zent, e teujoc'h da c'houlen ali diganin diwar-benn ar zonj a oa en ho spered da lakat al levr-ze muioc'h a doare ouz Bretoned Eskopti Sant-Brieg ha Landreger. Ma ali n'helle beau nemed a-du ganac'h. Levr an Otro Perrot 'zo, a dra zur, eul levr ar gwellan. Na ankoua ket seul Breiz-Izel, na vije, koulz laret, gir ane, arôk, war levrio « Bue ar Zent », groet koulskoude evit ar Vretoned. Ouspenn, hen a zispleg a nebeudo, du-man ha du-hont, evit mac'h eint doustadik ha dounoc'h er spered, holl gwirioneo ar relijion, istor an Iliz, ar gourc'hemenno, ar zakramancho, obero ar c'hristen mat hag an tu da bidi. Nag a voked kaër, nag a gentel fur e-barz al levr-ze !\nKoulskoude, Tregeriz ha Kerneviz o devo bec'h o lenn auean. A greiz lenn, e vanfont nec'het gant meur a c'hirio dic'hiz, dizanve, gwell diez da intent, nemet, marteze, en bro Léon.\nC'houi, Otro, hoc'h eus gouveet kempenn ha gwiski ar girio-ze evel ma fell d'ar bobl; rak ar bobl, mar plij d'ean brezoneg yac'h ha rik, na c'houll ket brezoneg re c'houek, aozet gant an dud gouiek a studi ar brezoneg. Evel c'hoant am eus da damail war gement-man eun draïk bennag d'ac'h; oh ! nebeut a dra. Gant damant, marvad, da zispenn re-oll labour an Otro Perrot, n'oc'h ket eet pell awalc'h ganti.\nBrezoneg ho levr Bue ar Zent, evitan da vean rez, n'eo ket ken brao maeret ha brezoneg ho levrio-all, « Pipi Gonto » ha « Bue Charlez Bleiz ».\nBean 'zo, avad, ebarz al levr, eul labour groet a benn-fonn ganac'h, hep den na tra oc'h enebi ouz ho spered, ha n'oufer nemed hen meuli.\nMeur a zant pe a zantez enoret ha pedet en eskopti Sant-Brieg n'eman ket o bue, na zokeu hano darn anê. en levr an Otro Perrot. Da bep hini eus ar re-man c'houi a ro lod, bras pe vihan, herve m'int mui pe nebeutoc'h anaveet ha brudet. En tu-hont da vez, pec'hed a vefe chom dianoudeg en kenver sent koz bon Bro. Eur gwir Vreizad, nemet dall e ve e spered ha dinatur e galon, n'hall ket ankouat hon zent koz. Ma na delc'hfe ket ar Vretoned da vean\nTud a fe, kaloneh, leal,\nEvel hon zent hoz gicechall,\nhon bro a ve achu ganti, rak nac'het he defe ar pep gwellan zo enni, he nerz, he bue, he spered, ar pez a zeu d'ei abeurz he zent koz; ha neuze hi a zizec'hfe eus he zav evel eur ween troc'het he gwrio diganti.\nDa heul ar zent koz a garomp, ho levr a ra kont ive eus ar pelerinajo hag ar pardonio ar muian darempredet en Eskopti Sant-Brieg : Itron-Varia-Wir-Zikour, Itron-Varia-Rostren, Itron-Varia Sant - Karre, Itron - Varia - Vulat, Itron - Varia - Sklerder (Perros), Itron-Varia-ar-Guiaudet (Laruen), Itron-Varia-ar-Goz Iliz (Planiel), Itron-Varia-Glerin, ha meur a hini-all.\nOuspenn, e lenner el levr, arôk pep miz, kelennadurez vat evit ma hallo ar gristenien unani welloc'h o spered hag o feden gant an Iliz e-pad ar miz-ze.\nAhend-all, eun dudi eo d'al lagad paran war eul levr kenkoulz moullet ha ken brao skeudennet.\nTrugare d'ac'h. Otro ker; mar geo bet tenn ho labour, labour vat ha talvoudus hoc'h eus groet; ha Doue d'ho paeo ! Bennoz Doue, ive, d'an Otro Ar Gwaziou, n'eus damantet na da boan na da goust evit rei d'imp eul levr Bue ar Zent n'oufe ket bean koantoc'h.\nNa breman, digemer mat d'al levr-man a-beurz holl Vretoned hon bro. Karout a rajen gwelet anean en bernent tiegez 'zo en Kerne hag en Treger. En pep ti kristen e tleje bean bepred ar c'hiz zantel a oa gant hon zud da lenn Bue ar Zent bemnoz, goude koan, arôk laret pedenno ha mont da gousket. Netra well da rei sklerijen d'ar spered ha da domman ar galon. Diwar vue ar zent eo d'imp lennan skouer, ha bale war o roujo e renkomp, mar c'hoantaomp mont gant hent ar baradoz. Gwir eo, kalz ane o deus bet digant Doue graso dispar na vent ket lod an holl; mes kalz ive o deus bevet en hon stad, ha goneet e-kreiz poan ha trubullho ar bed kurunen ar zent; hag eus an nenv, breman, int a astenn d'imp o dorn karantezus evit harpan hon zempladurez.\nN'eus skol ebet par da honnez a zisker diwar vue ar zent.\nHo levr a lako anei da zougen mui a freuz evit ineo ar Vretoned hag a stago startoc'h o c'halon ouz Doue, ouz hon zent koz hag ouz hon bro Breiz-Izel.\nPlijet ganac'h, Otro ker, digemer al lizer-man evel eur merk eus ma anaoudegez vat ha karantezus.\nE.-M. AR PENNEC,\nAl levr-man a vo bet grêt gant poan ha labour meur a skrivanier. D'ar re o deus laket ennan bueou sent pe pardoniou, d'ar re o deus kinniget aliou mat pe danve labour, d'ar re o deus roët tu d'hen moullan, en eur rei o fromese da brenan anezan, trugare a lavaromp gant eur galon leun a anaoudegez vat.\nDouget a di da di, ra deuio levr kaer an ôtrou Perrot, goude bezan grêt tro Léon, d'ober ive tro Kerne ha Treger, da c'hortoz ober tro Breiz.\nE. A. M.


Kelc'h Maksen Wledig: Hag-eñ ez eus ur sevenadur brezhon\nHAG-EÑ EZ EUS UR SEVENADUR BREZHON ?\nKlaskomp da gentañ termeniñ petra eo ur sevenadur. Dija en deus Maodez Glanndour prederiet war ar gudenn ha divizet un diforc'h resis etre ar sevenadurezh sellet evel ur menoz ledan ha difetis, hag ar sevenadurioù a zo kentoc'h an doareoù ma laka ar bobloù disheñvel da dalvezout en o buhez pemdeziek an talvoudoù hollek.\nUr sevenadur zo neuze an doare ma sevena ur bobl he zonkad, pe he gwirioù-diazez hag he dleadoù pennañ e-keñver ar bobloù-all hag an den. Daoust hag-eñ he deus Breizh ur sevenadur gwirion er mare-mañ ? Dav eo respont nann, ha resisaat perak. Abaoe kantvedoù, dreist-holl abaoe distruj an nerzh broadel goude gwallzisoc'h Sant-Albin-an-Hiliber, n'he deus ken hor bro an ensavadurioù retañ evit lakaat da dalvezout he gwirioù diazez. A-hed kantvedoù an emrenerezh eta ne c'heller ken komz eus ur sevenadur gwirion e Breizh. Ne c'hell ur vroad seveniñ he galvidigezh nemet dre hanterouriezh ur stad vroadel.\nKeit ha n'hor bo ket ur Stad Vrezhon ne vo ket tu da gomz eus ur vuhez reizh er vro-mañ. An emsav evel m'en anavezomp neuze n'eo nemet un dra da c'hortoz, un emzalc'h dispac'hel o tizarbenn un emgav direizh a-grenn a zo da ziskoulmañ forzh penaos. Lavaret e vo ez eus bet graet ul labour hevrek abaoe ar Gonideg beteg an deizioù-mañ, oc'h adsevel derou ul lennegezh vroadel hag o strivañ evit dieubiñ ar vro, hogen dav eo respont n'eo ket reizh an digenvezder m'eo bet enket ennañ atav renerion pe izili ar stourm-se, evit kemer ur skouer vihan hag aes da veizañ.Ha dav eo ansav n'eo ket reizh an emgavioù dispac'hel, pezh a c'hell an holl kompren, hogen n'eo ket Breizhiz a zo da damall evit an emgav-se, met ar re a wask hor bro.\nAr Stad a c'hoanagomp eta ez eo ar reizhded, ar rezid evit ar vro, da lavarout eo goudor ur Stad Vrezhon. Arabat eta d'an emsav ankounac'haat e kas d'ur pal stadel anez en em gemer evit un dra padus e istor ur vro ha dihentañ diouzh ar preder yac'h. Al labourioù kaset da benn gant an emsav, evel unvanidigezh ar yezh, savidigezh ur yezh lennek pe krouidigezh ul lennegezh arnevez, n'int nemet derou ur sevenadur nevez a zo o vont da vleuniañ e Breizh. Ar re a fell dezho hiziv kemer o renk en emsav evit kaout o flas warc'hoazh er Stad Vrezhon a zo dleet dezho ivez gouzout ez int lodek adal bremañ er sevenadur a zisoc'ho diouzh dasorc'h ar vro-mañ.Emsav 2 C'hwevrer 1967.\n___________________________________________________________________________________________________ Yann-Ber TILLENON. KELC'H MAKSEN WLEDIG.


Kenderc'hel a ra stourm ar jiletennoù melen e Breizh © Maxppp - Nicolas Le Querré\nDiffusion du jeudi 29 novembre 2018 Durée : 7min\nKregiñ 'ra gopridi'zo da stourm gant ur jiletenn velen a-enep un taks war ar GNR a dalvezo 'benn bloaz evit an embregerezhioù o labourat gant ar beizanted. Komzet hon eus ivez diwar-benn un darvoud anvet "Les pieds dans le plat" a vo e Kemper. Hag roet e vo lañs da gip Europa melldorn ar merc'hed !\nRochedoù melen : kroget peizanted'zo gant ar stourm\nDileuridi ar jiletennoù melen a gejo gant Edouard Philipe warc'hoazh. Keit-se o deus embannet ul listennad klemmvanoù dre ar rouedadjoù sokial. Hirr mat, SDF ebet, tailhoù hervez ar goproù, retred ebet dindan 1 200 euro, ar SMIC 1 300 euro net, skoazellañ an tiez koñvers bihan, degemer gwelloc'h ar repuidi ha kement'zo. War ar stern emañ bepred strolladoù jiletennoù melen. Harpañ reont ivez tud embregerezhioù ar BTP, a stank pourvezhioù eoul-mein an Oriant ha Brest. Taksoù vezo lakaet war an GNR, ar "gaz oil non routier" , 'benn ar c'hentañ a viz geñver a zeu evi ar BTP, ha bloaz warlerc 'h evit an embregerezhioù a labour evit kount ar beizanted. Raymond Léon a labour justamant evit un embregerezh a seurt-se e-kichen Rochtreun.\nà lire Gilets jaunes : le point sur la 13e journée de mobilisation\nKregiñ a ra fenoz kib melldorn Bro Frañs\nDa nav eur emberr e vo roet lañs da gib europa melldorn ! Aozet eo an holl vatchoù e Frañs, ha lod diouto a vo zoken e sal an Arena e Brest. Lañset e vo ar jeu gant skipailh merc'hed bro frañs a-enep da Vro Rusia. Marianne Bleunvenn a zo ezel deus skipailh melldorn Plabenneg. Gounnit ar c'hip c'hellfe ober skipailh bro frañs emezi !\nAn darvoud "les pieds dans le plat" evit deskiñ debriñ gwelloc'h\nUr saloñs war ar mod da zebriñ mat ha da gaout plijadur o tebriñ. Setu tem an darvoud anvet e galleg "Les pieds dans le plat". Aozet e vo digwener gant kumuniez kumunioù Kemper Breizh Izel. A-hed an dervezh e vo un toullad darvoudoù a-benn kizidikaat ar re yaouank, studierien pe liseidi. Diouzh noz, adalek 19e30, e vo ur brezegenn digor d'an holl. Sten Furic a vo war al leurenn evit prezegenniñ, e penn an embregerezh La compagnie bretonne eo. Fardet e vez gantañ boestoù-mir pesked. Pouezus eo hervezañ seurt darvoudoù evit displegañ d'an dud penaos eo fardet ar boued.\nà lire Etude CLCV : des plats cuisinés à la viande... presque sans viande !


STAJOÙ MICHER TREDE\nMaud : plac'h al lennegezh eo-hi, e levrdi Ravy e Kemper he deus graet he staj-micher. Théo : dedennet gant ar c'henwerzh eo, ha setu perak en deus graet e staj er stal-c'hoarioù "Remue-méninges" e Kemper. Diouzh a lavar perc'henn...\nPIV EO GURVAN ?\nOberenn gant Pierre Péron Gurvan eo ar marc’heg a erru e ti Aziliz. Lesanvet 'vo « ar marc’heg estrañjour » rak den ne oar netra diwar e benn, den ne oar piv eo. Met e gwirionez eo gwaz an intañvez Aziliz a gred eo marv he gwaz. Petra...\nBEG AR MILIER\nPEVAR DISPAC'H LUKIAN KERGOAT\nD'ar Meurzh 4 a viz Genver ez eo deuet Lukian Kergoat (hag eñ kelenner brezhoneg e skol-veur Roazhon 2) da zistagañ ur brezegenn d'an daou glasad 3de. Dindan e-tro un eurvezh, ha gant forzh skeudennoù liesseurt bet dastumet gantañ,...


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/64 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/64\n(20) Pa oe deuet an abardaez, en em lakaad a reaz ouz taol gant an daouzec. (21) Ha pa oant o tibri, e lavaraz : E gwirionez hen lavaran deoc’h, unan ac’hanoc’h am zrahisso. (22) Hag int glac’haret braz, en em lekeaz, pep hini anezhe, da lavaret dezhan : Aotrou, ha me eo ? (23) Mes hen a respontaz : An hini a laka he zorn ganen er plad, hennes eo am zrahisso. (24) Mab an den evit gwir a ia kuit evel ma’z eo bet scrivet divar he ben ; mes malheur d’an hini gant pehini e vezo trahisset Mab an den ; gwell e vez d’an den-ze na vije ket bet ganet. (25) Ha Judas, pehini hen trahisse, o komz outhan, a lavaraz : Mestr, ha me eo ? Jesus a lavaraz dezhan : Hen lavaret ec’h euz.\n(26) Hag evel ma oant o tibri, Jesus a gemeraz bara, hag o veza rentet grasou, e torraz anezhan, hag hen roaz d’he ziskibien, en eur lavaret : Kemerit, debrit, he-man eo va c’horf. (27) Neuze e kemeraz ar c’halir, hag o veza rentet grasou, hen roaz dezhe, en eur lavaret : Efit holl euz anezhan ; (28) rag he man eo va goad, goad an allians nevez, pehini a zo skulliet evit kalz evit remission ar pec’hejou. (29) Hogen, lavaret a ran deoc’h penaos na evin mui euz ar frouez-se euz ar winien, beteg an deiz- ze en pehini ec’h evin anezhan nevez ganeoc’h en rouantelez va Zad.\n(31) Neuze Jesus a lavaraz dezhe : En noz-man e vezin caoz deoc’h holl da gweza ; rag scrivet eo : Skei a rin ar pastor, hag ar vanden denved a vezo disperset. (32) Mes, goude ma vezin resussited, ez in araog deoch en Galile. (33) Ha Per, o komz, a lavaraz dezhan : Ha pa gavfe an holl leac’h enoud da gweza, evidoun-me na gwezin biken. (34) Jesus a lavaraz dezhan : E gwirionez e lavaran d’id penaos, en noz-man, araog ma cano ar c’hilloc, em nac’hi teir gwech. (35) Per a lavaraz dezhan : Ha pa ve red d’in mervel ganez, na nac’hin ket ac’hanoud. Hag an diskibien holl a lavaraz evel-t’han.\n(36) Neuze Jesus a ieaz ganthe da eul leac’h hanvet Gethsemane ; hag e lavaraz d’he ziskibien : Azezit aman epad ma’z in a-hont da bedi.\n(37) Hag o veza kemeret ganthan Per ha daou vab Zebede, e commansaz beza trist ha gwall ankeniet. (38) Hag e\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/64&oldid=125663 »


Pajenn:Sales - Introduction d’ar Vuez devot.djvu/270 - Wikimammenn\nPajenn:Sales - Introduction d’ar Vuez devot.djvu/270\nalies d’ar brutalite ha d’an arraich : mæs ar vignounaich chast a so bepret honest, civil hac amiabl, ha ne aboutis jamæs nemet en un union pur ha parfet eus a sperejou ; ar pez so un imaich beo eus ar vignounaich eürus pehini e exercer en Eê.\nSant Gregor a Nazianze a lavar penaus ar paoun pa gri oc’h ober e rod, a excit cals ar Baouneset, pere e c’hleo, d’al lubricite : pa veler un den o rodal ivez, oc’h en em ajusti, hac o tont erc’hisse da gajoli, da gestal ha da ziscours e diouscouarn ur vaoues pe ur plac’h, hep dessein ebet a briedelez, quemense certenamant ne deo nemet evit e excita da un impudicite bennâc, hac ur vaoues a enor a serro he diouscouarn ouz ar c’hri eus ar paoun-se, hac ouz ar vouez eus ar chalmeur pe ar sorceur-se pehini a fell dezàn e sorci hac e chalmi gant finessa ; hoguen mar ro scouarn dezàn, allas ! gouazza sin eo an dra-se da goll souden he c’halon ! an dud yaouanc, pere a ra contanançou, fæçoniou, cherissamanchou, pe a lavar comsou pe en re ne garrent quet beza surprenet gant o zad, pe gant o mam, pe gant o frïed mar dint demezet, pe gant o c’honfessour pe gãt reall o deffe autorite varnezo, a zisquez ervat an hent-se penaus e comsont a draou pere ne dint quet conform d’an enor ha d’ar goustianç. Ar Verc’hes a oue troublet o velet un Eal e furm un den, abalamour ma edo\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/270&oldid=102625 »\nKemmoù diwezhañ degaset d'ar bajenn-mañ d'an 4 Mez 2017, da 23:56.


Impalaeriezh Vongol - Wikipedia\nKresk an Impalaeriezh Vongol\nAn Impalaeriezh Vongol zo bet unan eus an impalaeriezhioù brasañ en istor ar bed, e-pad an XIIIvet hag ar XIVvet kantved. En em astennet e oa adalek kreiz Azia, betek goleiñ un darn vras eus ar c’hevandir-se, eus Reter Europa da Vor Japan, hag eus Siberia da iskevandir Indez hag ar Reter Nesañ. Kenstrollañ a reas ouzhpenn 35 milion a km2 (tost d’ur c’hard eus gorread an douar !) hag ouzhpenn 100 milion a dud. Diazezet e voe diwar unaniñ meuriadoù Mongoled ha Turked e-kreiz Azia, dindan aotrouniezh Jengis Khan a voe rener an holl Vongoled adalek 1206. Kreskiñ a reas gorread an impalaeriezh dindan e ren ha ren e ziskennidi. Aloubet e voe an holl vroioù tro-war-dro.\nDre an Impalaeriezh Vongol e c’hallas teknikoù, ijinadennoù, ha mennozhioù nevez mont a-hed hag a-dreuz Eurazia, war tachennoù a bep seurt, eus ar sevel kartennoù d’ar moullañ, eus al labour-douar d’ar steredoniezh.\nAdtapet diwar « https://br.wikipedia.org/w/index.php?title=Impalaeriezh_Vongol&oldid=1862261 »


Partit Socialista de Mallorca Entesa Nacionalista - Wikipedia\nPartit Socialista de Mallorca Entesa Nacionalista\nAr Partit Socialista de Mallorca Entesa Nacionalista a zo ur strollad politikel sokialour, ekologour ha broadelour a stourm evit emverouriezh an Inizi Balearez e-barzh ur stad katalan sokialour. Dindan an anv Partit Socialista de les Illes e voe krouet e 1976. E 1977 e teuas an anv da vezañ Partit Socialista de Mallorca .\nE-pad e bevare kendalc'h e 1978 en em unvanas gant Collectiu Socialista i Nacionalista hag e 1984 e kemmas e anv da Esquerra Nacionalist. Ur wech arall e kemmas anv ar strollad e 1990. Da bPSM-Nacionalistes de Mallorca ez eas neuze.\nE 1989 e kevreas gant ar Partit Socialista de Mallorca, ar Partit Socialista de Menorca hag an Entesa Nacionalista Ecologista de Eivissa ha krouiñ a reas ar Federació de l'Esquerra Nacionalista de les Illes Balears (Kevread an tu-kleiz broadelour eus an Inizi Balearez). E 1998 en em unvanas gant un nebeud strolladoù broadelour bihan da furmiñ ar Partit Socialista de Mallorca-Entesa Nacionalista.\nDanvez-kannaded en doa kinniget e dilennadegoù 2004 asambles gant ar Re C'hlas eus an Inizi Balearez, Izquierda Unida, hag Esquerra Republicana de Catalunya met ne voent ket dilennet.\nUr statud a sellour en deus e-barzh Emglev Libr Europa\nLec'hienn ar strollad PSM-Entesa Nacionalista\nAdtapet diwar « https://br.wikipedia.org/w/index.php?title=Partit_Socialista_de_Mallorca_Entesa_Nacionalista&oldid=1466154 »


disliv - Wikeriadur\nSavet diwar ar rakger dis- hag an anv-kadarn liv.\nDisteraet e liv gantañ (diwar-benn an traoù, ar gwiadoù peurvuiañ)\nDisliv, koshaet, techet da zaougrommañ ha dinerzh e vouezh. — (Jakez Konan, Ur marc'hadour a Vontroulez, Al Liamm, 1981, p. 89.)\nAl lizherennoù alaouret anezho a oa deuet da vout disliv, hag ar gerioù a oa skrivet e yezhoù ha ne gomprene ket. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 214.)\nKollet liv ar yec'hed gantañ ; drouklivet, glas, morlivet (diwar-benn an dud)\nHag aze e oa-eñ, e skeudenn bepred, disliv e zremm gant ar spont, hag aze ivez e oa un dek den all da vihanañ. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 216.)\ngalleg : décoloré (fr) , sans couleur (fr)\ngalleg : livide (fr) , pâle (fr)\nAdtapet diwar « https://br.wiktionary.org/w/index.php?title=disliv&oldid=296787 »\nDernière modification le 1 Ebr 2020, à 15:54\nKemmoù diwezhañ degaset d'ar bajenn-mañ d'an 1 Ebr 2020, da 15:54.